Fredag satte corona-smittetallene endnu en negativ rekord. På landsplan er 11.194 borgere konstateret smittet det seneste døgn - og også i Nordjylland er smittetallene oppe i det helt røde felt. 604 tilfælde er der blevet konstateret på tværs af de 11 nordjyske kommuner, og det placerer dagens opgørelse blandt de allerhøjeste i den tid, man har opgjort smittetal for covid-19. Aktuelt er der 58 indlagte personer i Nordjylland - det er en stigning på syv personer sammenlignet med torsdag. 58 indlagte er  er en smule under det hidtidige maksimum, der fandt sted omkring årsskiftet 2020/2021, hvor over 70 personer var indlagt med covid-19 i Nordjylland. På landsplan er 518 personer indlagt. Fleste kommuner over bekymringsgrænse Incidensen - antallet af  smittede per 100.000 indbyggere - ligger i de nordjyske kommuner på mellem 858,9 i Vesthimmerland til 56,6 på Læsø. Kun Thisted, der har en incidens på 394,8, holder sig i den forgangne uge under den bekymringsgrænse på 400, der gør, at man igangsætter lokale smitteforebyggende tiltag. Sætter man de nordjyske kommuner ind i en national kontekst, er der 47 kommuner, der har højere incidens end Vesthimmerlands Kommune. Så de nordjyske kommuner holder sig - trods høj smitte - i den nederste halvdel af kommunerne.

Opsummering:
Der er fredag konstateret 604 tilfælde med coronasmitte på tværs af de 11 nordjyske kommuner - 58 personer er hospitalsindlagte.